CELEX: 52018JC0027
Language: mt
Date: 2018-11-13
Title: Proposta Konġunta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, rigward l-estensjoni tal-Pjan ta’ Azzjoni UE-Iżrael

IL-KUMMISSJONI EWROPEA
            Brussell, 13.11.2018
            JOIN(2018) 27 final
            2018/0383(NLE)
            Proposta Konġunta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, rigward l-estensjoni tal-Pjan ta’ Azzjoni UE-Iżrael
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tirrigwarda d-Deċiżjoni li tistabbilixxi l-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni UE-Iżrael, imwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra (il-“Ftehim Ewro-Mediterranju”), fir-rigward tal-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Iżrael.
            
            
               2.Kuntest tal-proposta
            
            
               2.1.Il-Ftehim Ewro-Mediterranju 
            
            
               Il-Ftehim Ewro-Mediterranju ġie ffirmat fi Brussell fl-20 ta’ Novembru 1995 u daħal fis-seħħ fl-1 ta’ Ġunju 2000. Dan huwa l-bażi ġuridika għar-relazzjonijiet bilaterali bejn l-UE u l-Iżrael. Il-Ftehim għandu l-għan li: 
            
            
               –jipprovdi qafas xieraq għad-djalogu politiku, li jippermetti l-iżvilupp ta’ relazzjonijiet politiċi eqreb bejn il-Partijiet; 
            
            
               –iżid il-kummerċ, inter alia, billi jiġi estiż il-kummerċ fi prodotti u servizzi, bil-liberalizzazzjoni reċiproka fir-rigward tad-dritt ta’ stabbiliment, aktar liberalizzazzjoni progressiva tal-akkwist pubbliku, il-moviment liberu tal-kapital u l-intensifikazzjoni tal-kooperazzjoni fix-xjenza u t-teknoloġija sabiex jiġi promoss l-iżvilupp armonjuż tar-relazzjonijiet ekonomiċi bejn il-Komunità u l-Iżrael u b’hekk, fl-UE u fl-Iżrael, jitkattar il-progress fl-attività ekonomika, it-titjib tal-kundizzjonijiet tal-għajxien u l-kundizzjonijiet tal-impjieg kif ukoll żieda fil-produttività u l-istabbiltà finanzjarja;
            
            
               –jinkoraġġixxi l-kooperazzjoni reġjonali sabiex tiġi kkonsolidata koeżistenza paċifika u l-istabbiltà ekonomika u politika;
            
            
               –jippromwovi l-kooperazzjoni f’oqsma oħrajn li huma ta’ interess reċiproku.
            
            
               2.2.Il-Kunsill ta’ Assoċjazzjoni
            
            
               Il-Kunsill ta’ Assoċjazzjoni stabbilit mill-Ftehim Ewro-Mediterranju huwa kompost minn membri tal-Kunsill tal-Unjoni Ewropea u membri tal-Kummissjoni Ewropea, minn naħa waħda, u minn membri tal-Gvern tal-Istat ta’ Iżrael, min-naħa l-oħra. Huwa jiltaqa’ f’livell ministerjali darba f’sena u meta ċ-ċirkustanzi jkunu jeħtieġu hekk, fuq l-inizjattiva tal-President tiegħu u skont il-kundizzjonijiet stipulati fir-Regoli ta’ Proċedura tiegħu. Il-Kunsill ta’ Assoċjazzjoni jieħu d-deċiżjonijiet u jagħmel ir-rakkomandazzjonijiet bi ftehim reċiproku tal-Partijiet. Bejn is-sessjonijiet, jista’ jieħu deċiżjonijiet jew jagħmel rakkomandazzjonijiet bi proċedura bil-miktub jekk il-Partijiet jaqblu, f’konformità mal-Artikolu 10 tar-Regoli ta’ Proċedura.
            
            
               2.3.L-att previst tal-Kunsill ta’ Assoċjazzjoni
            
            
               Il-Kunsill ta’ Assoċjazzjoni għandu jadotta rakkomandazzjoni li tirrigwarda l-estensjoni tal-Pjan ta’ Azzjoni UE-Iżrael (l-“att previst”). Skont l-Artikolu 10 tar-Regoli ta’ Proċedura tal-Kunsill ta’ Assoċjazzjoni, ir-rakkomandazzjoni se tiġi adottata permezz tal-proċedura bil-miktub.
            
            
               L-għan tal-att previst huwa li l-validità tal-Pjan ta’ Azzjoni UE-Iżrael tiġi estiża sal-aħħar tal-2020 jew sakemm jiġu adottati l-Prijoritajiet tas-Sħubija, sabiex tiġi żgurata l-kontinwazzjoni tal-kooperazzjoni bejn iż-żewġ Partijiet. 
            
            
               3.Il-pożizzjoni li għandha tittieħed f’isem l-Unjoni
            
            
               Il-pożizzjoni li għandha tittieħed mill-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju, dwar l-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Iżrael sal-aħħar tal-2020 jew sa meta jiġu adottati l-Prijoritajiet tas-Sħubija, hija bbażata fuq it-test tar-rakkomandazzjoni mehmuża ma’ din id-Deċiżjoni. 
            
            
               Iż-żewġ Partijiet ikkonfermaw b’mod ripetut ir-rikkezza u l-vitalità tar-relazzjonijiet bejn l-Unjoni Ewropea u l-Iżrael u l-impenn sħiħ tagħhom għat-tkomplija tal-iżvilupp ta’ dawn ir-relazzjonijiet fl-oqsma kollha ta’ interess reċiproku. 
            
            
               L-estensjoni tal-Pjan ta’ Azzjoni hija għalhekk fl-interess tal-Partijiet.
            
         
         
            
            
               3.1.Bażi ġuridika proċedurali
            
            
               3.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jistipula deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw is-sede inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .
            
            
               3.1.2.Applikazzjoni għal dan il-każ
            
            
               Il-Kunsill ta’ Assoċjazzjoni huwa korp imwaqqaf bi ftehim, speċifikament il-Ftehim Ewro-Mediterranju.
            
            
               L-att li l-Kunsill ta’ Assoċjazzjoni huwa mitlub jadotta huwa att b’effetti legali. 
            
            
               L-att previst għandu effetti legali minħabba li se jestendi l-Pjan ta’ Azzjoni UE-Iżrael attwali sal-aħħar tal-2020 jew sal-adozzjoni tal-Prijoritajiet tas-Sħubija.
            
            
               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.
            
            
               3.2.Bażi ġuridika sostantiva
            
            
               3.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.
            
            
               3.2.2.Applikazzjoni għal dan il-każ
            
            
               L-objettiv ewlieni u l-kontenut tal-att previst jirrigwardaw kooperazzjoni ma’ pajjiż terz, fil-qafas ta’ ftehim ta’ assoċjazzjoni u l-Politika Ewropea tal-Viċinat.
            
            
               Għalhekk, il-bażi ġuridika sostantiva tad-deċiżjoni proposta hija l-Artikolu 217 tat-TFUE.
            
            
            
               3.3.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-Artikolu 217 flimkien mal-Artikolu 218(9) tat-TFUE.
            
            
               4.Pubblikazzjoni tal-att previst
            
         
         
            
               Peress li l-att tal-Kunsill ta’ Assoċjazzjoni se jbiddel it-tul tal-Pjan ta’ Azzjoni UE-Iżrael, ikun xieraq li jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu (f’konformità mar-Regoli ta’ Proċedura tal-Kunsill ta’ Assoċjazzjoni UE-Iżrael), u fir-Reshumot tal-Iżrael (il-Ġurnal Uffiċjali Iżraeljan) jekk il-Kunsill ta’ Assoċjazzjoni jiddeċiedi li għandu jsir hekk.
            
            
               2018/0383 (NLE)
            
            
               Proposta Konġunta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, rigward l-estensjoni tal-Pjan ta’ Azzjoni UE-Iżrael
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (ir-“Rappreżentant Għoli”),
            
            
               Billi:
            
            
               (1)Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, daħal fis-seħħ fl-1 ta’ Ġunju 2000.
            
            
               (2)Skont l-Artikolu 69 tal-Ftehim, il-Kunsill ta’ Assoċjazzjoni jista’ jieħu deċiżjonijiet u jista’ jagħmel rakkomandazzjonijiet xierqa.
            
            
               (3)Il-Kunsill ta’ Assoċjazzjoni għandu jadotta r-rakkomandazzjoni dwar l-estensjoni tal-Pjan ta’ Azzjoni UE-Iżrael permezz ta’ proċedura bil-miktub.
            
            
               (4)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Ftehim ta’ Assoċjazzjoni, peress li r-rakkomandazzjoni se jkollha effetti legali.
            
            
               (5)L-estensjoni tal-Pjan ta’ Azzjoni sa tmiem l-2020 jew sa ma jiġu adottati l-Prijoritajiet tas-Sħubija se tagħti opportunità sħiħa lill-Partijiet biex jagħmlu progress fil-kooperazzjoni tagħhom fis-snin li ġejjin. 
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed mill-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, għandha tkun ibbażata fuq l-abbozz ta’ rakkomandazzjoni tal-Kunsill ta’ Assoċjazzjoni mehmuż ma’ din id-Deċiżjoni.
            
            
            
               Artikolu 2
            
            
               Din id-Deċiżjoni hija indirizzata lill-Kummissjoni u lir-Rappreżentant Għoli.
            
         
         
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, Kawża C-399/12, ECLI:EU:C:2014:2258, il-paragrafi minn 61 sa 64. 
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 13.11.2018
            JOIN(2018) 27 final
            Proposta Konġunta għal
            ANNESS
            tal-
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, rigward l-estensjoni tal-Pjan ta’ Azzjoni UE-Iżrael
            
               
         
         
            
               ANNESS
               
                  RAKKOMANDAZZJONI NRU xxx TAL-KUNSILL TA’ ASSOĊJAZZJONI UE-IŻRAEL għall-approvazzjoni tal-estensjoni tal-Pjan ta’ Azzjoni UE-Iżrael
            
            
            
            
            
               IL-KUNSILL TA’ ASSOĊJAZZJONI UE-IŻRAEL,
            
            
            
               Wara li kkunsidra l-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra (il-“Ftehim Ewro-Mediterranju”),  
            
            
            
               Billi:
            
            
            
               (1)Il-Ftehim Ewro-Mediterranju ġie ffirmat fi Brussell fl-20 ta’ Novembru 1995 u daħal fis-seħħ fl-1 ta’ Ġunju 2000; 
            
            
               (2)L-Artikolu 69 tal-Ftehim Ewro-Mediterranju jagħti s-setgħa lill-Kunsill ta’ Assoċjazzjoni li jieħu deċiżjonijiet u jagħmel rakkomandazzjonijiet xierqa;
            
            
               (3)L-Artikolu 10 tar-Regoli ta’ Proċedura tal-Kunsill ta’ Assoċjazzjoni jistipula l-possibbiltà li jittieħdu deċiżjonijiet jew isiru rakkomandazzjonijiet permezz ta’ proċedura bil-miktub bejn is-sessjonijiet jekk il-Partijiet jaqblu li jsir dan;
            
            
               (4)L-estensjoni tal-Pjan ta’ Azzjoni UE-Iżrael sa tmiem l-2020 jew sa ma jiġu adottati l-Prijoritajiet tas-Sħubija se tagħti l-opportunità lill-Partijiet biex ikomplu jagħmlu progress fil-kooperazzjoni tagħhom fis-snin li ġejjin jew sa ma jiġu adottati l-Prijoritajiet tas-Sħubija. 
            
            
            
               JIRRAKKOMANDA:
            
            
            
               Artikolu 1
            
            
               Il-Kunsill ta’ Assoċjazzjoni jirrakkomanda, permezz ta’ proċedura bil-miktub, l-estensjoni tal-Pjan ta’ Azzjoni UE-Iżrael sa tmiem l-2020 jew sa ma jiġu adottati l-Prijoritajiet tas-Sħubija. 
            
         
         
            
               Magħmul fi xx, [data].
            
            
            
            
               Għall-Kunsill ta’ Assoċjazzjoni UE-Iżrael 
            
            
               Il-President
            
            
            
               ***